Document ID: 32009L0130

KOMISSION DIREKTIIVI 2009/130/EY,
annettu 12 päivänä lokakuuta 2009,
kosmeettisia valmisteita koskevan neuvoston direktiivin 76/768/ETY muuttamisesta sen liitteen III mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,
on kuullut kuluttajien turvallisuutta käsittelevää tiedekomiteaa,
sekä katsoo seuraavaa:
(1)
Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea, jonka nimi on nykyisin kuluttajien turvallisuutta käsittelevä tiedekomitea (2), jäljempänä ’tiedekomitea’, totesi vuonna 2001 julkaistun, hiusten kestoväriä ja virtsarakonsyöpäriskiä käsittelevän tutkimuksen (”Use of permanent hair dyes and bladder cancer risk”) perusteella, että mahdolliset riskit antavat aihetta huoleen. Tiedekomitea suositteli, että komissio ryhtyy lisätoimiin hiusväriaineiden käytön valvomiseksi.
(2)
Tiedekomitea suositteli lisäksi, että hiusväriaineille laaditaan turvallisuuden arviointia koskeva yleinen strategia, joka sisältää vaatimukset hiusvärituotteissa käytettävien aineiden testaamisesta niiden mahdollisten lisääntymiselle vaarallisten tai perimää vaurioittavien vaikutusten varalta.
(3)
Komissio, jäsenvaltiot ja sidosryhmät sopivat tiedekomitean lausuntojen perusteella hiusvärituotteiden sisältämien aineiden sääntelyä koskevasta yleisestä strategiasta, jonka mukaan yritysten on toimitettava hiusväriaineita koskevat tieteelliset tiedot tiedekomitean arvioitaviksi.
(4)
Aineista p-fenyleenidiamiini (PPD) ja tolueeni-2,5-diamiini (PTD) säädetään tällä hetkellä neuvoston direktiivin 76/768/ETY liitteessä III olevan 1 osan viitenumeroiden 8 ja 9 ryhmänimikkeiden kohdalla. Tiedekomitea luokitteli nämä aineet äärimmäisen herkistäviksi ja aineiksi, jotka vaikuttavat merkittävästi hiusväriaineiden aiheuttamien ihoallergioiden esiintymiseen kuluttajilla. PPD:stä ja PTD:stä toimitettujen lisätietojen perusteella laadittavan riskinarvioinnin ja näiden aineiden turvallisuutta koskevien lopullisten päätösten tekemiseen tiedekomiteassa saatetaan tarvita vielä huomattavasti aikaa. Hiusväriaineiden aiheuttamaa kuluttajien yliherkkyysriskiä pienentävänä varotoimenpiteenä PPD:n ja PTD:n suurimmat sallitut pitoisuudet olisi alennettava välittömästi tasoille, joista toimiala on toimittanut turvallisuustiedot.
(5)
Koska PPD:tä ja PTD:tä säännellään nykyisin liitteessä III olevan 1 osan ryhmänimikkeillä, näille aineille olisi luotava erilliset viitenumerot ja vahvistettava alennetut sallitut enimmäispitoisuudet.
(6)
Komission direktiivillä 2008/88/EY (3) kiellettiin hydrokinonin käyttö hapettavissa hiusvärituotteissa poistamalla kyseinen soveltamisala liitteessä III olevan 1 osan viitenumeron 14 sarakkeesta c. Selkeyden vuoksi viitenumerosta 14 olisi poistettava myös sarakkeessa d oleva sallittu pitoisuus 0,3 % sekä sarakkeessa f olevassa a kohdassa luetellut selosteeseen painettavat varoitukset.
(7)
Direktiiviä 76/768/ETY olisi sen vuoksi muutettava.
(8)
Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/768/ETY liite III tämän direktiivin liitteen mukaisesti.
2 artikla
1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 15 päivänä huhtikuuta 2010. Niiden on viipymättä toimitettava komissiolle kirjallisina nämä säännökset.
Niiden on sovellettava tämän direktiivin liitteessä vahvistettuja säännöksiä 15 päivästä heinäkuuta 2010.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 12 päivänä lokakuuta 2009.

Labels: 3
0
1